હમણાં આવેલા સમાચાર મુજબ, ઇન્ફર્મેશન ટેક્નોલોજીની બંને ટોચની કંપની ગૂગલ અને એપલ વચ્ચે ડિજિટલ મેપ્સમાં સર્વોપરિતા મેળવવાની હરીફાઈ એટલી તીવ્ર બની છે કે ગૂગલે વિશ્ર્વનાં જુદાં જુદાં શહેરોની એરિયલ ફોટોગ્રાફી કરવા સ્પેશિયલ પ્લેનની ખેપ લગાવવાની શરુઆત કરી દીધી છે અને એપલ કંપનીએ અફઘાનિસ્તાનમાં ત્રાસવાદીઓનાં મથકો શોધી કાઢવા સેટેલાઇટ્સમાં જે ટેક્નોલોજી વપરાય છે એ પોતાની મેપિંગ સર્વિસ માટે કામે લગાડી છે. મતલબ કે હવે કોઈ પોતાના ઘરના વરંડામાં છાપું વાંચતું બેઠું હોય તો એનો ચહેરો સુધ્ધાં સ્પષ્ટ જોઈ શકાય એવી ઇમેજીસ ડિજિટલ મેપ્સ પર જોવા મળશે!